1Yesusat neo susume vi vameada. “Eho etei neha, ‘Alat ubu uho faina meedam bak lam Aho ozahigeàmu fa vei neàdedam vabak,’ lahame Eho lab gagoho bak lam abo imbote. Labi Eho etei neo uba vouhome vameadalo modem im imboda nidi nim laha iademe aima. Dat domba ut tàme ousdam bak laba olem di doo labet iademe olem vaba fa bàhàgo tot iube zidazi olemda lam mei na aa vamda am bak. Mei na tet si vietoi voutamda am bak. 2Lahana doo labet iademe olemda lam am domba vou aasdamda naeda am am bak. 3Labi ame domba ut tàme ousdam bak laba ame doo laba vou aasdamda labe gut aameam domba deda lehemu doo fi stoi olem bak. Labi domba deda labe oli am domba zi ee gagodam labe domba labe im aiam dae aime ledahemu am aiat ab vou futodamam bak. 4Labi vou futodume neàdi domba deda nasi duzu ladam labe domba zi labe im aiam dae aime ozobohu labe am ohuse ba vi dozeadume vuladam bak. 5Ba dat giida labe am ohuse vi dozeadume vuladam biem bak. Dat giida iba vou aasdam vab dàt modemu iba butemeam ba ame domba zi labe ame da labe am dae aim vabak. Gi ilime seddam bak. Ame da labe am dae im aime ozobohudehe vab labe gi ilime seddam bak,” lahame Yesusat ab vameaham. 6Yesusat gi, “Amti fa meia vagedam dam lamti uloho kaio,” laham bak vahokelo Aho ahi gi domba ut tàme ousdam bak laba vàlu im totobe labihasu fi koadume modeha ame Farisi dam labe, “Akatihasu modemna gagoela?” laham bak lam ba vi ozome ozobohudehe vabak. 7Làhàmu Yesusat fa neo vi vameada. “Eho amu dombat aime modem bak vameadaha bak lam imbota imbot. Lahana Eho etei uba gagolo modem im imboda nidi nim laha nasi aima. Ame domba ut tàme ousdam bak laba modesuhu Doo abo dombat oli futoiam Doo lam Em am bak. Abo olem bak gagu oluiamda naeda Em am bak. 8Meit ame domba ut tàme ousdam bak laba modesuhu doo labet iademe olem bakti ulohona Eba tu vuzehi meedamda lam Alat soat vausu fa vei neàdemda am tame. Labi ame dombadeda labe am domba ame ut tàhà laba vou oli fa vou futoi sibe baa vou le sibe àdam bakti ulohona Eho ame dam laba vou aasdume modi fa ahe neàna bohu vuusda tame. Em lehe vab diat nasi lehe dam giida zi labe vedi neha, ‘Alat iba gagu uba oluha,’ lahame vagedume, ‘Meit aba aho Eba tu vuzehe bak lam fa vabalese,’ lahame meedaha dam ehe bak. Abo mei na aa vadam dam lamti mei nazoh tet si vietoi voutam dam lamti ulohona meedaha damat modem bak. Lahana domba Ebeda ame dam labe iho vameadaha dae lam ba aihi vabak. 10Ame da mei na aa vamda labe ame domba ut tàme ousdam bak laba lem di gi neham bak ozome lehe bak. Gi mei domba aa ve voutame oteme àme setelo lehe bak. Lahana Ebe Eho lehe bak nim ba labihaha vabak. Em gi domba Ebeda fa Emti vahi gi ahe neàna bohu vuusdam bake abo ba na iho ozome vamna vabake ozome lehe bak. 11Em abo Domba Vou Aasdamda Neàda Em am bak. Vem nohuda li, ‘Domba beose,’ laham di Em domba ahedem bake Ehemo uledi soat vausu ot vai elom neà bak. 12Mei domba teohet vou aasdam bake doi vamda lam bisi domba iademe vou aasdam vabak. Neham labe labihaha bak. Domba lam am dombat modem vabak. Mei domba aho gi vou aasda. Labihàmu ame da labe aho aameam nohubake azihi vem meona ame domba beolo modemu aho gi iedi domba vou esmozi itam bak. Labi ame domba zi lam ame vem meona labe nohisi domba meida veeme àme domba totbaho ab fi goaitoi ilime seddamam bak. 13Ame da lam gi aho doi vam bak laba deeli vou aasda. Ba domba laba faobekem vabak. Labihàmu ame vem meona lem di am ba domba faobekem vaba gi aalahigeàmu iedi itame setem dàt modem bak. 14Lahana Em ba labiham vabak. Em abo Domba Vou Aasdamda Neàda Em am bak. Em Aiti ot ozobohudiaha bak lamti ulohona Emti domba Ebedati laha ot ozobohudiaha bak. Labi laha domba Ebeda ahedem bake Ehemo uledi soat vausu ot vai elom bak. 16Em domba ut tàhà niba ba vi tau oumahedalo modemna zi amomoi ehete. Lada lam Eho laha le ateme fa vou li ut tàhà niba vahi oumaheda tame. Ame domba lam laha dae Ebeda aime ozobohudi fa amuda zi nimti vahi gi Ehemo zi vàmadi vou aasdalo modem bak. 17Em ba fat ahedi usam bak laba ozome domba Ebeda ahedem bake Ehemo uledi soat vausu ot vai elom bak. Eho ahit lab uledi ot vai elolo modem bak lam Em Aiat Eba deelem bak. 18Em Ehemo it ozome neàdi uledi gagom vabameam làhà ba meit Eba otem vabak. Gi Ehemo naedat it ozome uledi neàdi im dedateli gagom labe meit Em otem bak. Em Aiat Eba gagoho labe Eho im dedateli Ehemo uledi ot vai elom neàte. Labi laha im dedateli fat ahedi usam neàte. Labihadam bak.” 19Lahame Yesusat lab vameadaha im bohu lam ame Yahudi damat aiha vabamu ihimo otesi otesidam labe ab fahedamam. 20Dam dua totbaho labe nehame gagoda. “Mei ahu oli veimam setan lam ame Da labe Am ahu laba veimai ahusobuli ostam im debu vabna vameadam Dàt mode taia? Baka akati iho ame Da labe Am im iho neo vi aie?” lahame gagu mouda. 21Lahana dam totbaho labe nehame gagoda. “Ame Da labe etei vameadume iho aihi im nim mei ahu oli veimam setan veimaha labe labihasu im vameadam biem bak. Ba akati setan oli veimahada labe dat fako na aam biemda modi fa neàdela? Labiham biem bak,” lahame ab gagodamam. 22Labi ba digat meida labe neo Yahudi dam labe ibi iho ozome na àme iziam bak meida ab vou fuham. Ame na àme iziam di lam gi ame Fihasi Ala Bake Vou Baedam Num Vàmteabu Lam amu di iube meit modi vàhàdehemu Yahudi dam amuda labe iho ame num fa itatame gàhàdehe bak laba vi ozome na àme iziam di modem bak neo ab fuham. Labihàmu Yahudi dam bada labe kota Yerusalem laba na àme iziam bak lam neo ab meedamam. Di lam di nutabedehe di am. 23Ame na àme iziam di labe am digat meida labe Yesusat ame Num Vàmteabu labe am bak tomba labe am baa tot Salomonam Num Tom Fihaba Alim Baa laba goda. 24Laba godume modeha Yahudi damat Am alihi aahemu fa Aba netàdi dozeadume vi ailo ab gagodamam. “ ‘Om ana dàt modela?’ laham bak lam akati iba taho ahate gagom vaba im vabili ahu vi ozodam bohu meedàla? ‘Om Alat Gagu Fihasi Vimteme Oluhu Dat Boehàda ameo?’ laham bak imbomeam làhà taho ahate iba gagole.” 25Lahahat Yesusat fa gago, “Ne, Eho amu uba gagohona um Em im tu vuzehem moudam damat mode taia? Lahana um ozom vaba? Em Aiat Eba gagu Eho fa im dedateli ame na damat ihimo modem biem im feàna zi nim Eho lab meedaha bak labet uba modi, ‘Em ana Dàt modela?’ laham bak ozobohudi fi gatemna am bak. 26Lahana ame bak aahanàme um ba domba zi Ebeda modem vab labe uho ba neha, ‘Em abo Alat Gagu Fihasi Vimteme Oluhu Dat Boehàda Em am bak,’ lahame ba Eba tu vuzehem vabak. 27Domba Ebeda dae Ebeda aim di ozobohu labe aime uledi ledam bak. Labi laha, ‘Domba adida Ebeda mode?’ laham bak lam Em naeda ozobohu bak. Labiham labe domba Ebeda Eho vameadam im aime vuzehi meedam bak. 28Labi domba Ebeda Eho modi Em Aiti vahi gi ahe neàna bohu vuusdam bak. Labiha labe ba Alati vaitesu geàdam bohu vuusdam vabak. Ba domba Ebeda meit Em anekehà niba si vietom vabak. 29Na ahebu vafozi bisi feàda Em Ai am bak. Labi laha domba Eba lohoda Am am bak. Ba domba Ebeda meit Em Aiam anekehà laba si vietom vabak. 30Emti Em Aiti ozom di im gi vàmtea bak.” 31Lahame Yesusat etei lab gagoho bak lam ame Yahudi dam labe aime faki neo, “Yesus otese,” lahame ke visomoame, “Beose,” lahame viisiha Yesusat neo vi gagoda, “Ne, Eho dam bake tau meedam im neàna lam Em Aiat Eba neha, ‘Meedale,’ lahame gagu Em im dedateli Eho na damat ihimo modem biem im feàna meedaha im zi lam um aahana taia? Eho lab meedaha im zi lam adida Eho modehe labe um faki Em otelo modela?” 33Lahahat ame Yahudi dam labe fa gago, “Oho lab neà bak meedamna zi lam iho aame faki ke visomoame Om otelo modem vabak. Iho Om otelo modem bak gi neha: Om gi bakda labe vedi neha, ‘Emti Em Aiti ozom di im gi vàmtea bak,’ lahame gagoho bak lam Oho gi Ala bake feàtàhà bak. Om gi bakda akati, ‘Om Ala am tame,’ lahame gagodàla? Im Oho lab gagoho bak laba faki ke visomoame Om otelo modem bak.” 34Lahahat Yesusat fa gago, “Alat Vameadaha Im Toedahana zi lam abo ubu uho vuusdam Alam im lam um laba aame vi ozodam vaba? Aham di iube Israel dam vuusdam dam ahamda busaoda zi lam abo Alat Am im gagu oluhu dam zi lam Aho im nehasu dam laba gagohona meit nehame toehe bak ehena taia? ‘Alat neha, “Um abo meit vuusualame vou baedam ala zi um am bak,” ’ laham im uho ab vuusdamam taia? 35Alat Vameadaha Im Toedahana lam ba fa faamome veimdi fa im meidem biem bak lam im ahebu ozobohu bak. Gi labaha bohu vuusdamnat modem bak. ‘Um abo meit vuusualame vou baedam ala zi um am bak,’ lahame lab toehe bak lam imbodemeam làhà uho ozom, Em akatiha? ‘Em Alat mode,’ laham bak lam Em gagom biehe? Vabà! Gagom neà bak. Aiat neha, ‘Em Adat,’ lahame gagu fi hasi bak niba gagu oluhuda Em ame Da am bak. Labiha labe Eho amu neha, ‘Em Alam Adat am bak,’ lahame gagoho di lam akati modi uho vedi neha, ‘Eho Ala bake feàtàho,’ lahame vàlu gagohela? 37Eho etei vameaha bak lam fa uba vouhodase. Neha: Eho Em Aiat meedam im lam Eho vi meedam vabameam làhà Eba a tu vuzehemule. 38Lahana Eho ame im lam meedameam làhà gi Ebe Eho lab meedam bak labet uho aadaha labe, ‘Em Alam Adat am tame,’ lahame Eba tu vuzehele. Ebe Eho lab vameadaha im labet uho Eba tu vuzehem momeam làhà gi Ebe Eho lab meedam bak lam aame ozo, ‘Alat Eba gagu oluhu labe Eho ame baket meedaho,’ laham bak laba tu vuzehele. Uho labi modem labe Em Em Aiti ot vou ali ot vou aliame ahu vàmadi ulohodesu meedam bak lam um ab ozobohu aabodemam bak.” 39Yesusat etei lab gagoho bak lam ame Yahudi damat aihemu neo faki, “Sise,” lahame vabeddume modeha Yesus neo itame sete. Ba sim vabak. 40Labi itaha labe le Yordan Soabo dumam tot iuba fa ab bioham. Abo Yohanes Mei Vuu Valo Baptisleiamda labe aho amu dam valo baptisleidaha bak laba fa ab bioham. Biou laba teohe azi. 41Laba le azi modeha dam dua bak Aba dihasi valada. Dihasi valada. Lahada. Damat nehi ot gagoidam labe valada. “Yohanes Mei Vuu Valo Baptisleiamda labe ba na damat ihimo modem biem im feàna damat fet aame ozobohudemna modehe vabak. Lahana Ame Da Yesus, ‘Akatihasu meedam dàt modela?’ laham im lam Yohanesat vameame esuhuna lam ahebu gi imbodem tadehe bak,” lahame ot gagoidam labe valada. 42Labihadume modeha ame bak laba dam dua zoho labe, “Yesusat ame Alat Gagu Fihasi Vimteme Oluhu Dat Boehàda am tame,” lahame ab tu vuzehedaham.
ace_Latn